Komisijas ziņojums Eiropas Parlamentam 26. gada ziņojums par Kopienas antidempinga, pretsubsīdiju un tirgus aizsardzības pasākumiem (2007) [SEC(2008) 3073] /* COM/2008/0877 galīgā redakcija */





[pic] | EIROPAS KOPIENU KOMISIJA | Briselē, 19.12.2008 COM(2008) 877 galīgā redakcija KOMISIJAS ZIŅOJUMS EIROPAS PARLAMENTAM 26. gada ziņojums par Kopienas antidempinga, pretsubsīdiju un tirgus aizsardzības pasākumiem (2007) [SEC(2008) 3073] Ievads Šis 2007. gada ziņojums ir iesniegts Eiropas Parlamentam, ņemot vērā Parlamenta 1981. gada 16. decembra rezolūciju par Kopienas antidempinga pasākumiem un tā Rūpniecības, ārējās tirdzniecības, pētniecības un enerģētikas komitejas ziņojumu. Šajā īsajā ziņojumā sniegts pasākumu pārskats 2007. gadā, un tāpat kā iepriekšējos gados to papildina detalizētāks Komisijas dienestu darba dokuments un detalizēti pielikumi. Ziņojumā ievērota tāda pati kopējā struktūra kā darba dokumentā; abos šajos dokumentos izmantoti vieni un tie paši virsraksti, tādējādi nodrošinot iespēju viegli atrast plašāku informāciju. Šis ziņojums un pilnīgs darba dokuments ir publiski pieejams šajā tīmekļa vietnē:http://europa.eu.int/comm/trade/issues/respectrules/anti_dumping/legis/index_en.htm Tirdzniecības aizsardzības instrumentu (TAI) pārskatīšanu, ko uzsāka 2006. gadā, turpināja 2007. gadā, šajā procesā aktīvi piedaloties ieinteresētajām personām. Kā daļu no vispārējas Tirdzniecības ģenerāldirektorāta pārstrukturēšanas 2007. gadā veica arī tirdzniecības aizsardzības dienestu reorganizāciju. Tirdzniecības ģenerāldirektorātā arī izveidoja neatkarīgas uzklausīšanas amatpersonas posteni. 1. Pārskats par tiesību aktiem Antidempinga, pretsubsīdiju un tirgus aizsardzības izmeklēšanas veic, pamatojoties uz Padomes pamatregulām. Pārskats par spēkā esošajiem tiesību aktiem ir sniegts darba dokumentā. Pamata tiesību akti antidempinga un pretsubsīdiju jomā turpmāk tiks saukti par “pamatregulu(-ām)”. 2. Pamatjēdzieni Darba dokumenta 2. daļā sniegts pārskats par TAI izmeklēšanās izmantoto terminoloģiju un procedūrām. 3. TAI pārskatīšana — 2006. gadā sāktā procesa turpinājums Komisija 2007. gadā turpināja TAI pārskatīšanas procesu, kas tika uzsākts 2006. gadā. Lai nodrošinātu to, ka ES tirdzniecības aizsardzības dokumenti arī turpmāk ir pēc iespējas efektīvāki un ņemot vērā pasaules ekonomikas pārmaiņu lielo ātrumu, šajā procesā piedalījās daudzas ieinteresētās personas. Komisija 2007. gada martā par organizēja šajā jautājumā publisku apspriešanu, kurā piedalījās liels skaits ieinteresēto personu un kuru atzinīgi novērtēja tās dalībnieki. Procesa gaitā tika iesniegti ļoti daudzi pieteikumi, kuri visi ir ievietoti Komisijas tīmekļa vietnē. Sabiedriskās apspriešanās gaitā tika konstatēts, ka uzņēmumiem vajadzīga labāka pieejamība, pārskatāmība, ātrums un skaidrība. Pamatojoties uz sabiedriskās apspriešanās rezultātiem, Komisija izstrādāja vairākus priekšlikumus, lai grozītu ES tirdzniecības aizsardzības noteikumus. Komisijas novērtējuma rezultātus par sabiedrisko apspriešanos publicēja 2007. gada rudenī. Komisijas pieeja dalībvalstu un ieinteresēto personu starpā izraisīja aktīvas diskusijas par šo politiski jūtīgo jautājumu; un spraigas diskusijas turpinājās arī 2007. gadā. Šo diskusiju analīze liecināja, ka starp dalībvalstīm un ieinteresētajām personām vēl nav pietiekamas vienprātības par TAI pārskatīšanas tiesību aktu kopuma pieņemšanu. Eiropas Parlaments arī izrādīja lielu interesi par TAI pārskatīšanas procesu, un Komisija to regulāri iepazīstināja ar situāciju. 4. Valsts mēroga tirgus ekonomikas statuss (TES) Antidempinga izmeklēšanas vajadzībām valsti var uzskatīt par īstu tirgus ekonomikas valsti, ja tā atbilst pieciem kritērijiem, kuri izklāstīti šim ziņojumam pievienotajā darba dokumentā. Visu 2007. gadu Komisijas dienesti turpināja izskatīt pieprasījumus piešķirt valsts mēroga tirgus ekonomikas statusu, ko bija iesniegušas Ķīna, Vjetnama, Armēnija, Kazahstāna un Mongolija. Visas piecas valstis šā gada laikā turpināja sniegt papildu informāciju, kas apstiprinātu šo prasību. Attiecīgo valstu pieprasījumi ir dažādās stadijās un arī TES pieprasījumu izvērtēšana ir dažādās stadijās. Papildus vairākām divpusējām sanāksmēm ar attiecīgajām valstīm, 2007. gada martā notika pirmā ES un Vjetnama TES darba grupas sanāksme, bet saistībā ar Ķīnu 2007. gada jūlijā notika attiecīgās TES darba grupas septītā sanāksme. Šajā ES un Ķīnas sanāksmē grupā apsprieda īsu atjauninātu novērtējuma ziņojumu, ko bija sagatavojusi Komisija. Šajā ziņojumā tika konstatēts, ka Ķīna ir sasniegusi zināmu progresu, un arī secināts, ka ir vajadzīgi turpmāki īpaši pasākumi, lai nodrošinātu Ķīnas atbilstību pārējiem četriem kritērijiem. Bija arī paredzēts, ka 2008. gadā sagatavos aptverošāku ziņojumu. Īpaši TES apmeklējumi notika Kazahstānā (2007. gada februārī) un Armēnijā (2007. gada jūlijā), bet gada beigās izskatīja plānu veikt vēl vienu apmeklējumu Mongolijā. 5. Informatīvie un komunikācijas pasākumi / Divpusējie kontakti MVU tirdzniecības aizsardzības palīdzības centrs, ko izveidoja 2004. gada decembrī, 2007. gadā turpināja strādāt gan ar vispārīgiem, gan konkrētiem MVU jautājumiem/problēmām saistībā ar TES. Liela daļa no TES dienestu darbības 2007. gadā bija informācijas un mācību semināru organizēšana trešu valstu valdību pārstāvjiem un uzņēmējiem gan ES, gan ārpus tās. 6. Pārskats par antidempinga (AD), pretsubsīdiju (AS) un tirgus aizsardzības (SFG) izmeklēšanas procesiem un pasākumiem 6.1. Vispārīga informācija Kopienā 2007. gada beigās bija spēkā 127 AD pasākumi (skatīt O pielikumu) un 9 AS pasākumi (skatīt P pielikumu). Tajā pašā 2007. gadā antidempinga vai pretsubsīdiju pasākumi attiecās uz 0,73 % no kopējā Kopienas importa apjoma. Jāuzsver, ka sīkāka informācija par turpmāk minētajiem jautājumiem ir atrodama darba dokumentā, kas pievienots šim ziņojumam. Atsauces uz darba dokumenta pielikumiem ir sniegtas virsrakstos. 6.2. Jauni izmeklēšanas procesi (skatīt pielikumus A līdz E un N pielikumu) Deviņi izmeklēšanas procesi tika sākti 2007. gadā[1]. Divpadsmit procesos noteica pagaidu maksājumus. Divpadsmit gadījumos tika piemēroti galīgie maksājumi. Desmit procesi tika izbeigti bez pasākumu piemērošanas. Citiem astoņpadsmit antidempinga pasākumiem termiņš beidzās automātiski pēc to 5 gadu pastāvēšanas. 6.3. Pārskatīšanas izmeklēšanas procesi Pārskatīšanas izmeklēšanas procesi vēl joprojām veido lielāko daļu no TAI dienestu darba. Laikposmā 2003. — 2007 tie veidoja 65 % no visām uzsāktajām izmeklēšanām. Darba dokumenta 2. tabulā sniegta statistikas informācija par 2003. — 2007. gadu. 6.3.1. Pārskatīšanas saistībā ar termiņa izbeigšanos (skatīt F pielikumu) Pamatregulu 11. panta 2. punktā un 18. pantā noteikts, ka pasākumi ir spēkā 5 gadus, izņemot gadījumus, kad pārskatīšanā saistībā ar termiņa izbeigšanos tiek pierādīts, ka tie jāsaglabā to sākotnējā veidā. Attiecībā uz pārskatīšanu saistībā ar termiņa izbeigšanos 2007. gadā tika uzsāktas 11 pārskatīšanas, 13 pārskatīšanas procedūrās tika secināts, ka maksājumu piemērošana jāturpina vēl piecus gadus. Turklāt 3 pārskatīšanas procedūras saistībā ar termiņa izbeigšanos noslēdzās ar to, ka tās tika izbeigtas. 6.3.2. Starpposma pārskatīšanas procesi (skatīt G pielikumu) Saskaņā ar pamatregulu 11. panta 3. punkta un 19. panta noteikumiem pasākumus var pārskatīt to piemērošanas laikā. Pārskatīšanas procesu var ierobežot, attiecinot to tikai uz dempinga/subsidēšanas vai kaitējuma aspektiem. Kopumā 2007. gadā tika sākti 24 starpposma pārskatīšanas procesi. Vienpadsmit starpposma pārskatīšanas procesi tika noslēgti ar maksājuma apstiprinājumu vai grozījumu, 8 izmeklēšanas tika izbeigtas. 6.3.3. “Citi” starpposma pārskatīšanas procesi (skatīt H pielikumu) Šajā pašā 2007. gadā noslēdza virkni citu pārskatīšanas procesu, uz kuriem neattiecas pamatregulu 11. panta 3. punkts vai 19. pants, vai tādus, par kuru uzsākšanu netika publicēts paziņojums Oficiālajā Vēstnesī . Astoņi šādi pārskatīšanas procesi tika noslēgti 2007. gadā. Tie tostarp konkrētāk attiecas uz saistību akceptēšanu, voluntāru atsaukšanu vai laušanu, uz pieprasījumiem piešķirt jauna eksportētāja statusu izlases izmantošanas gadījumos, pasākumu atcelšanu u.c. 6.3.4. Jaunu eksportētāju pārskatīšanas procesi (skatīt I pielikumu) Saskaņā ar pamatregulu 11. panta 4. punktu un 20. pantu var veikt “jaunpienācēja” un “paātrināto” pārskatīšanu, lai noteiktu individuālo dempinga starpību vai individuālo kompensācijas maksājumu jauniem eksportētājiem, kuri atrodas attiecīgajā eksporta valstī un kuri ražojumu nav eksportējuši izmeklēšanas periodā. Šādiem eksportētājiem ir jāpierāda, ka tie patiesi ir jauni eksportētāji un ka tie faktiski sākuši eksportēt uz Kopienu pēc izmeklēšanas perioda. Kā tādiem tiem var aprēķināt individuālo maksājumu, kas parasti ir mazāks par valsts mēroga maksājumu. 2007. gadā tika sākti divu jaunu eksportētāju pārskatīšanas procesi. 6.3.5. Izmeklēšanas saistībā ar pasākumu absorbēšanu (skatīt J pielikumu) Ja ir pietiekama informācija, kas apliecina, ka pēc sākotnējās izmeklēšanas perioda un pirms pasākumu piemērošanas eksporta cenas ir samazinājušās vai arī nav mainījušās, vai ir nepietiekami mainījušās Kopienā ievestā ražojuma tālākpārdošanas cenas vai turpmākās pārdošanas cenas, var sākt “absorbēšanas” pārskatīšanu, lai pārbaudītu, vai pasākums ir ietekmējis iepriekš minētās cenas. Dempinga starpības var aprēķināt atkārtoti un maksājumu var palielināt, lai ņemtu vērā šādas zemākas eksporta cenas. Pamatregulu 12. pantā un 19. panta 3. punktā ir iekļauta iespēja veikt “absorbēšanas” pārskatīšanas. 2007. gadā viena “absorbēšanas” pārskatīšana tika noslēgta ar maksājuma palielināšanu. 6.3.6. Izmeklēšanas saistībā ar pasākumu apiešanu (skatīt K pielikumu) Ar pamatregulu 13. un 23. pantu ir paredzēta iespēja no jauna sākt izmeklēšanu, ja tiek sniegti pierādījumi par pasākumu apiešanu. Četri šādi izmeklēšanas procesi tika sākti 2007. gadā. Viena izmeklēšana saistībā ar pasākumu apiešanu tika noslēgta ar nodokļa pagarinājumu un divas — bez nodokļa pagarinājuma. 6.4. Tirgus aizsardzības izmeklēšanas (skatīt L pielikumu) 2007. gadā beidzās termiņš vienīgajai spēkā esošajai tirgus aizsardzības izmeklēšanai attiecībā uz atsevišķu citrusu augļu importu. 7. Antidempinga un pretsubsīdiju pasākumu izpilde 7.1. Pasākumu pārbaude Pārbaudes pasākumi attiecībā uz spēkā esošajiem pasākumiem tika vērsti uz četrām galvenajām jomām: 1) novērst krāpšanu; 2) pārraudzīt tirdzniecības plūsmas un tirgus norises; 3) uzlabot efektivitāti ar piemērotiem instrumentiem un 4) rīkoties pārkāpumu gadījumos. Šie pasākumi TAI dienestiem deva iespēju būt lielākā mērā aktīviem, nevis tikai vienkārši reaģēt tiesību aktu izpildes nodrošināšanas jomā. 7.2. Saistību uzraudzība (skatīt M un Q pielikumu) Saistību uzraudzība veido daļu no izpildes darbībām, jo saistības ir viens no antidempinga vai pretsubsīdiju pasākumu veidiem. Komisija akceptē saistības, ja tiek pierādīts, ka tās var efektīvi novērst dempinga vai subsidēšanas radīto kaitējumu. Kopējais spēkā esošo saistību skaits 2007. gada sākumā bija 43. 2007. gada laikā saistību portfelī tika veikti šādi grozījumi: 8 uzņēmumiem saistības beidzās, un 3 saistību piedāvājumi tika pieņemti. Tādējādi kopējais spēkā esošo saistību skaits 2007. gada beigās bija 38. 8. Atmaksājumi (skatīt U pielikumu) Saskaņā ar pamatregulu 11. panta 8. punktu un 21. panta 1. punktu importētājiem ir atļauts pieprasīt atmaksāt attiecīgo iekasēto maksājumu, ja tiek pierādīts, ka dempinga/subsīdiju starpība, pamatojoties uz kuru tika veikti maksājumi, ir likvidēta vai samazināta līdz tādam līmenim, kas ir zemāks par spēkā esošo maksājumu. 2007. gadā tika iesniegti 8 jauni atmaksāšanas pieprasījumi. Piecas lietas tika noslēgtas, netika atbalstīts neviens pilns vai daļējs atmaksājums, trīs atmaksāšanas pieprasījumi tika noraidīti un divi pieprasījumi — atsaukti. 9. Izskatīšana tiesā — Eiropas Kopienu Tiesas/Pirmās instances tiesas lēmumi Gan Eiropas Kopienu Tiesa (EKT), gan Pirmās instances tiesa 2007. gadā paziņoja vienu spriedumu attiecībā uz AD vai AS jomu. EKT izdeva vienu rīkojumu par lietas svītrošanu no reģistra un Pirmās instances tiesa izdeva trīs rīkojumus par lietas svītrošanu no reģistra. Detalizēts spriedumu kopsavilkums sniegts darba dokumentā. Pirmās instances tiesā 2007. gadā tika iesniegtas 10 jaunas lietas. To antidempinga un pretsubsīdiju lietu saraksts, kuras izskata Pirmās instances tiesā un Eiropas Kopienu Tiesā un kuras vēl nebija pabeigtas 2007. gada beigās, ir sniegts darba dokumenta S pielikumā. 10. Pasākumi saistībā ar Pasaules Tirdzniecības Organizāciju (PTO) 10.1. Strīdu izšķiršana antidempinga, pretsubsīdiju un tirgus aizsardzības jomā PTO nosaka stingru procedūru strīdu izšķiršanai starp PTO dalībvalstīm attiecībā uz PTO nolīgumu piemērošanu. Ziņojumu 2007. gadā sniedza PTO ekspertu grupa, kas tika izveidota pēc Norvēģijas prasības, saistībā ar tās protestu pret ES lašu kontroles pasākumiem. Tā rezultāti bija nedaudz pretrunīgi, jo Eiropas Savienība “uzvarēja” dažos svarīgos jautājumos attiecībā uz tās politiku un praksi, bet zaudēja vairākos īpašos tehniskos jautājumos. Sīkāka informācija par šo lietu ir sniegta šim ziņojumam pievienotajā darba dokumentā. 10.2. Citi PTO pasākumi DAP sarunu grupa par noteikumiem 2007. gadā turpināja regulāras neformālas sanāksmes, lai diskutētu par dažādajiem dalībvalstu iesniegtajiem priekšlikumiem trīs sarunu jomās, proti, antidempings, rūpniecības subsīdijas un zvejniecības subsīdijas. Sarunu grupas priekšsēdētājs 2007. gada novembrī iepazīstināja ar pirmo teksta projektu par antidempingu, vispārējām un zvejniecības subsīdijām. Lielais vairums PTO dalībvalstu, tostarp ES, uzskatīja, ka projekts nav pietiekami līdzsvarots, un atspoguļo tikai nelielas dalībvalstu daļas uzskatus, t.i., atļauj “nulles likmi”, ko ir nosodījusi apelācijas organizācija. Jo īpaši tas attiecās uz pretdempinga un zvejniecības subsīdiju tekstu projektiem. Tāpēc daudzas PTO dalībvalstis aicināja priekšsēdētāju pēc iespējas ātrāk iesniegt pārskatītu projektu. Paralēli šīm darbībām turpinājās antidempinga, subsīdiju un kompensāciju un aizsardzības komiteju darbs. 11. Secinājums Uzsākto jauno lietu skaits, kā arī to izmeklēšanu skaits, kuras tika izbeigtas bez pasākumu noteikšanas, 2007. gadā bija ievērojami mazāks. Tomēr piemēroto pasākumu — galīgo un pagaidu pasākumu — skaita ziņā tas saglabājās līmenī, kas līdzinās 2006. gada līmenim. Attiecībā uz pārskatīšanu 2007. gadā bija vairāk uzsākto lietu nekā iepriekšējā gadā. Turpinājās TAI pārskatīšanas process; šā gada laikā tas izraisīja aktīvas diskusijas, un tā rezultātā ieinteresētās personas iesniedza daudzus pieteikumus. Tas apliecināja vajadzību pēc tirdzniecības aizsardzības instrumentu lietošanas taisnīgā un pārskatāmā veidā, vienlaikus pilnībā ievērojot tiesiskumu. Attiecīgie dienesti visu gadu rūpīgi un profesionāli turpināja veikt izmeklēšanas. Šajā sakarā neatkarīgas uzklausīšanas amatpersonas posteņa izveidošana Tirdzniecības ģenerāldirektorātā vēl vairāk stiprināja dienestu apņemšanos veikt savus pienākumus pārskatāmā veidā un ievērot ieinteresēto personu tiesības. [1] Darba dokumenta 1. tabulā atspoguļota statistikas informācija par jaunajām izmeklēšanām 2003.–2007. gadā, kas veiktas saskaņā ar pamatregulu 5. un 10. panta noteikumiem.